
				[image: ]
			
					
"Мәртөк аудандық мәслихатының аппараты" мемлекеттік мекемесі туралы Ережені бекіту туралы
Ақтөбе облысы Мәртөк аудандық мәслихатының 2026 жылғы 25 қыркүйектегі № 345 шешімі


      Қазақстан Республикасының "Қазақстан Республикасындағы жергілікті мемлекеттік басқару және өзін-өзі басқару туралы" Заңының 6, 25 баптарына және "Мемлекеттік органдар мен олардың құрылымдық бөлімшелерінің қызметін ұйымдастырудың кейбір мәселелері туралы" Қазақстан Республикасы Үкіметінің 2021 жылғы 1 қыркүйектегі № 590 қаулысына сәйкес, Мәртөк аудандық мәслихаты ШЕШІМ ҚАБЫЛДАДЫ:



      1. Қоса беріліп отырған "Мәртөк аудандық мәслихатының аппараты" мемлекеттік мекемесі туралы Ережесі бекітілсін.



      2. Мәртөк аудандық мәслихатының 2023 жылғы 28 сәуірдегі № 19 "Мәртөк аудандық мәслихатының аппараты" мемлекеттік мекемесі туралы Ережесін бекіту туралы" шешімі жойылсын.

      3. Осы шешім алғашқы ресми жарияланған күнінен кейін күнтізбелік он күн өткен соң қолданысқа енгізіледі.
	
      Мәртөк аудандық 

мәслихатының төрағасы 

	
Т. Көлкебаев





	 
	Мәртөк аудандық 
мәслихатының 2026 жылғы 
25 қыркүйектегі № 345 
шешімімен бекітілген


 "Мәртөк аудандық мәслихатының аппараты" мемлекеттік мекемесі туралы Ереже
 1-тарау. Жалпы ережелер

      1. "Мәртөк аудандық мәслихатының аппараты" мемлекеттік мекемесі (бұдан әрі – Мәслихат аппараты) Қазақстан Республикасының мемлекеттік органы болып табылады, Мәртөк аудандық мәслихатының (бұдан әрі – мәслихат) және оның органдарының қызметін ұйымдастырушылық, құқықтық, материалдық-техникалық және өзге де қамтамасыз етуді жүзеге асырады, сондай-ақ мәслихат депутаттарына олардың өкілеттіктерін жүзеге асыруына жәрдем көрсетеді.

      2. "Мәртөк аудандық мәслихатының аппараты" мемлекеттік мекемесінің ведомстволары жоқ.



      3. Мәслихат аппараты өз қызметін Қазақстан Республикасының Конституциясына және заңдарына, Қазақстан Республикасы Президенті мен Үкіметінің актілеріне, өзге де нормативтік құқықтық актілерге, сондай-ақ осы Ережеге сәйкес жүзеге асырады.

      4. Мәслихат аппараты ұйымдық-құқықтық нысанындағы заңды тұлға болып табылады, Қазақстан Республикасының Мемлекеттік Елтаңбасы бейнеленген мөрлері және атауы қазақ және орыс тілдерінде жазылған мөртабандары, белгіленген үлгідегі бланкілері, Қазақстан Республикасының заңнамасына сәйкес қазынашылық органдарында шоттары бар.

      5. Мәслихат аппараты азаматтық-құқықтық қатынастарды өз атынан жасайды.

      6. Мәслихат аппараты Қазақстан Республикасының заңнамасына сәйкес уәкілеттік берілген жағдайда ол мемлекеттің атынан азаматтық-құқықтық қатынастардың тарапы болуға құқылы.

      7. Мәслихат аппараты өз құзыретінің мәселелері бойынша заңнамада белгіленген тәртіппен Мәслихат аппараты басшысының бұйрықтарымен және Қазақстан Республикасының заңнамасында көзделген басқа да актілермен ресімделетін шешімдер қабылдайды.

      8. Мәслихат аппаратының құрылымы мен штат санының лимиті Қазақстан Республикасының заңнамасына сәйкес бекітіледі.

      9. Заңды тұлғаның орналасқан жері:

      Қазақстан Республикасы, Ақтөбе облысы, Мәртөк ауданы, Мәртөк ауылдық округі, Мәртөк ауылы, Сейфуллин көшесі, 36 ғимараты, пошта индексі 030600.

      10. Осы Ереже Мәслихат аппаратының құрылтай құжаты болып табылады.

      11. Мәслихат аппаратының қызметін қаржыландыру Қазақстан Республикасының заңнамасына сәйкес жергілікті бюджеттен жүзеге асырылады.

      12. Мәслихат аппаратына кәсіпкерлік субъектілерімен Мәслихат аппаратының өкілеттіктері болып табылатын міндеттерді орындау тұрғысынан шарттық қарым-қатынас жасауға тыйым салынады.

      Егер Мәслихат аппаратына заңнамалық актілермен кіріс әкелетін қызметті жүзеге асыру құқығы берілсе, онда алынған кіріс, егер Қазақстан Республикасының заңнамасында өзгеше белгіленбесе, мемлекеттік бюджетке жіберіледі.
 2-тарау. Мемлекеттік органның мақсаттары, функциялары мен өкілеттіктері

      13. Мәслихат аппаратының мақсаттары:

      мәслихат пен оның органдарын ұйымдастырушылық, құқықтық, материалдық-техникалық және өзге де қамтамасыз етуді жүзеге асыру;

      мәслихат депутаттарына олардың өкілеттіктерін жүзеге асыруына жәрдем көрсету;

      мәслихаттың нормашығармашылық қызметін ұйымдастырушылық сүйемелдеуді қамтамасыз ету;

      Мәслихат аппаратының құзыреті шегінде мәслихат қызметінің ашықтығы мен жариялылығын қамтамасыз ету;

      Мәслихат аппаратының құзыреті шегінде Қоғамдық кеңестің қызметін қамтамасыз ету.

      14. Мәслихат аппаратының өкілеттіктері:

      1) құқықтары:

      мәслихат пен Мәслихат аппаратының құзыретіне жататын мәселелер бойынша мемлекеттік органдардан, ұйымдардан және лауазымды тұлғалардан Қазақстан Республикасының заңнамасында белгіленген тәртіппен ақпаратты, құжаттарды және өзге де материалдарды сұратуға және алуға;

      аудандық мәслихаттың құзыретіне жататын мәселелерді дайындау кезінде мемлекеттік органдармен және ұйымдармен өзара іс-қимыл жасауға, тиісті шешімдерді әзірлеу үшін уақытша жұмыс топтарын құруға;

      мәслихат қызметін қамтамасыз ету және депутаттық сауалдар мен депутаттық өтініштерді іске асыру мәселелері бойынша мемлекеттік органдар мен ұйымдарға сұрау салулар жіберуге;

      2) міндеттері:

      мәслихат сессияларының, мәслихаттың тұрақты және уақытша комиссияларының жұмысын ұйымдастыру;

      мәслихат шешімдері мен оның органдарының өзге де актілерінің орындалу мерзімдері мен нәтижелеріне ұйымдастырушылық бақылауды қамтамасыз ету;

      мәслихат сессиялары мен оның тұрақты және өзге де комиссиялары отырыстарының хаттамалануын қамтамасыз ету;

      аудандық мәслихатқа келіп түскен жеке және заңды тұлғалардың өтініштерінің Қазақстан Республикасының заңнамасында белгіленген тәртіппен және мерзімдерде Мәслихат аппаратының құзыреті шегінде қаралуын қамтамасыз ету;

      Мәслихат аппаратының құзыреті шегінде петицияларды қарауды ұйымдастырушылық сүйемелдеуді қамтамасыз ету;

      Қазақстан Республикасының заңнамасында белгіленген өзге де міндеттерді жүзеге асыру.

      15. Мәслихат аппаратының функциялары:

      аудандық мәслихат Регламентіне сәйкес мәслихат сессияларын және оның тұрақты және өзге де комиссияларының отырыстарын өткізу жөніндегі дайындық және ұйымдастырушылық-техникалық жұмысты қамтамасыз етеді;

      депутаттарды мәслихат сессиялары мен органдарының отырыстарында қарауға енгізілетін мәселелер бойынша шешімдердің жобаларымен және басқа да материалдармен қамтамасыз етеді;

      мәслихат депутаттарына консультациялық, ақпараттық және әдістемелік көмек көрсетеді;

      депутаттардың өз өкілеттіктерін жүзеге асыруы кезінде енгізген ұсыныстары мен ескертулерінің есебін жүргізеді және жинақтайды;

      мәслихат актілерін және өзге де құжаттарды әзірлеуге қатысады, мәслихат шешімдерінің жобаларын құқықтық және ұйымдастырушылық сүйемелдеуді қамтамасыз етеді;

      Қазақстан Республикасының заңнамасында белгіленген жағдайларда және тәртіппен мәслихат шешімдерін мемлекеттік тіркеуге жіберуді қамтамасыз етеді;

      Қазақстан Республикасының заңнамасында көзделген жағдайларда және тәртіппен мәслихат шешімдерінің ресми жариялануын қамтамасыз етеді;

      мәслихаттың шешімдері мен басқа да құжаттарын тиісті мемлекеттік органдарға, ұйымдарға және өзге де тұлғаларға таратуды қамтамасыз етеді;

      мәслихат сессиялары мен оның органдарының отырыстарының хаттамаларын және заңнамада көзделген өзге де құжаттарды жүргізеді;

      мәслихат қызметін ақпараттық қамтамасыз етуді ұйымдастырады;

      іс жүргізуді, құжат айналымының бірыңғай жүйесінің жұмыс істеуін және құжаттарды мұрағатта сақтауды қамтамасыз етеді;

      Мәслихат аппаратының құзыреті шегінде депутаттық сауалдармен және депутаттық өтініштермен жұмысты ұйымдастырады;

      Қазақстан Республикасының бюджет заңнамасына сәйкес мәслихат депутаттарының біліктілігін арттыруға арналған шығыстарды жоспарлайды;

      Қазақстан Республикасының "Қоғамдық кеңестер туралы" Заңына сәйкес құрылатын Қоғамдық кеңестің қызметін ұйымдастырушылық қамтамасыз етуді жүзеге асырады.

      Мәслихат аппаратының құзыреті шегінде оның қызметін кадрлық, қаржылық, материалдық-техникалық және өзге де қамтамасыз етуді жүзеге асырады;

      Қазақстан Республикасының заңнамасында және осы Ережеде белгіленген өзге де функцияларды жүзеге асырады.
 3-тарау. Мемлекеттік органның бірінші басшысының мәртебесі, өкілеттіктері

      16. Мәслихат аппаратына басшылықты мәслихат аппаратының басшысы жүзеге асырады, ол Мәслихат аппаратына жүктелген міндеттердің орындалуына және оның өз өкілеттіктерін жүзеге асыруына дербес жауапты болады.

      17. Аппарат басшысын Қазақстан Республикасының заңнамасына сәйкес мәслихат төрағасы лауазымға тағайындайды және лауазымнан босатады.

      18. Мәслихат аппараты басшысының өкілеттіктері:

      1) мәслихат аппаратының қызметіне басшылық жасайды;

      2) өз құзыреті шегінде аппараттың қызметін ұйымдастырады, үйлестіреді және бақылайды;

      3) мәслихат аппаратының "Б" корпусының әкімшілік мемлекеттік қызметшілерін мемлекеттік лауазымдарға тағайындайды және мемлекеттік лауазымдардан босатады;

      4) мәслихат аппаратының тәртіптік және конкурстық комиссияларының қызметіне жалпы басшылықты жүзеге асырады;

      5) қызметтік тәртіптің сақталуын бақылауды жүзеге асырады;

      6) мәслихат аппаратының мемлекеттік қызметшілерін іссапарға жіберу, оларға демалыс беру, материалдық көмек көрсету, даярлау, қайта даярлау және олардың біліктілігін арттыру, көтермелеу, оларға үстемеақылар белгілеу мәселелерін шешеді;

      7) мәслихат аппараты мемлекеттік қызметшілерінің тәртіптік жауапкершілігі мәселелерін шешеді;

      8) өз құзыреті шегінде Қазақстан Республикасының сыбайлас жемқорлыққа қарсы іс-қимыл туралы заңнамасы талаптарының орындалуын қамтамасыз етеді;

      9) мәслихат сессияларын, мәслихаттың тұрақты және уақытша комиссияларының отырыстарын ұйымдастырады;

      10) мәслихат шешімдерінің жобаларын, мәслихат депутаттарын іссапарға жіберу жөніндегі және мәслихат төрағасы немесе мәслихаттың тұрақты комиссиясының төрағасы болмаған жағдайда міндеттерді жүктеу жөніндегі бұйрықтарды дайындайды;

      11) депутаттардың біліктілігін арттыру жөніндегі іс-шараларды ұйымдастырады;

      12) Қазақстан Республикасының заңнамасында белгіленген өзге де өкілеттіктерді жүзеге асырады.

      19. Мәслихат аппараты басшысының өкілеттіктерін ол болмаған кезеңде Қазақстан Республикасының заңнамасына сәйкес оны алмастыратын тұлға жүзеге асырады.
 4-тарау. Мемлекеттік органның мүлкі

      20. Мәслихат аппараты заңнамада көзделген жағдайларда жедел басқару құқығында оқшауланған мүлкi болуы мүмкін.

      Мәслихат аппаратының мүлкi оған меншік иесі берген мүлiк, сондай-ақ өз қызметі нәтижесінде сатып алынған мүлік (ақшалай кірістерді қоса алғанда) және Қазақстан Республикасының заңнамасында тыйым салынбаған өзге де көздер есебінен қалыптастырылады.

      21. Мәслихат аппаратына бекiтiлген мүлiк коммуналдық меншiкке жатады.

      22. Егер заңнамада өзгеше көзделмесе, Мәслихат аппараты, өзiне бекiтiлген мүлiктi және қаржыландыру жоспары бойынша өзіне берілген қаражат есебiнен сатып алынған мүлiктi өз бетiмен иелiктен шығаруға немесе оған өзгедей тәсiлмен билiк етуге құқығы жоқ.
 5-тарау. Мемлекеттік органды қайта ұйымдастыру және тарату

      23. Мәслихат аппаратын қайта ұйымдастыру және тарату Қазақстан Республикасының заңнамасына сәйкес жүзеге асырылады.

